Apstiprināts ar

Valsts izglītības satura centra

2023.gada 2.oktobra rīkojumu Nr. 1-03/1

SKOLĒNU PILSONISKĀS LĪDZDALĪBAS PROJEKTS

”MANA DAŽĀDĀ – VIENĪGĀ LATVIJA”,

veltīts Latvijas Republikas dibināšanas 105.gadadienai

**NOLIKUMS**

Latvijas izglītības iestādēs 2023./2024.mācību gadā tiek īstenots skolēnu pilsoniskās līdzdalības projekts “Mana dažādā – vienīgā Latvija”, kas veltīts Latvijas Republikas 105.dzimšanas dienai un valsts svētku svinēšanai. Dalība projektā sekmē skolēnu plašākas izglītības pieredzi un palīdz sasniegt mācību saturā izvirzītos rezultātus visās mācību jomās, bet jo īpaši sociālajā un pilsoniskajā mācību jomā, kultūras izpratnes un pašizpausmes mākslā mācību jomā, kā arī pilnveido skolēnu līderības, līdzdalības un citas caurviju prasmes.

**Mērķis:**

1. Sekmēt bērnu un jauniešu līdzdalību, dodot iespēju izjust piederību savai valstij, pilsētai, novadam, kopienai, skolai un apzināties indivīda saikni starp sabiedrības un valsts norisēm pagātnē un tagadnē, kā arī atbildību par nākotni.
2. Veicināt iekļaujošas sabiedrības vērtību iedzīvināšanu un neiecietības mazināšanu, kā arī dažādu sociālo grupu savstarpējo sapratni un sadarbību Latvijas izglītības iestādēs un vietējā sabiedrībā.

**Uzdevumi:**

Īstenojot skolēnu pilsoniskās līdzdalības projekta “Mana dažādā – vienīgā Latvija” (turpmāk- Projekts) aktivitātes caur **četrām tematiskajām līnijām - cilvēks, daba, vietas, notikumi**:

1. akcentēt indivīda (Es) vietu (piederību, atbildību) ģimenē, skolā, kopienā, valstī;
2. atklāt, kā *Es redzu, jūtu, zinu, saprotu, rīkojos*;
3. ilustrēt, kādas ir manas attieksmes: *Es un citi; Es un daba; Es un tradīcijas; Es un vēsture; Es un nākotne, Es un mana dzimtā puse u.tml.;*
4. sekmēt spēju pašam ieraudzīt un citiem parādīt to, cik dažāda un neatkārtojama ir Latvija, tās cilvēki, izceļot unikālo un tai raksturīgo.

**Organizatori**

1. Valsts izglītības satura centrs(VISC)sadarbībā arizglītības iestādēm, pašvaldību izglītības pārvaldēm.

**Dalībnieki**

1. Pirmsskolas, vispārējās un speciālās izglītības iestādes, profesionālās izglītības iestādes, interešu izglītības iestādes.

**Dalībnieka personas datu aizsardzības nosacījumi**

1. Dalībnieki tiks fotografēti un filmēti, un fotogrāfijas un audiovizuālais materiāls tiks publiskots ar mērķi popularizēt bērnu un jauniešu radošās un mākslinieciskās aktivitātes un atspoguļot to norises sabiedrības interesēs un kultūrvēsturisko liecību saglabāšanā.
2. Dalībnieka pedagogs ir informēts par pilngadīga dalībnieka un nepilngadīga dalībnieka vecāka vai aizbildņa rakstisku piekrišanu par to, ka dalībnieks tiks fiksēts audio, audiovizuālā un fotogrāfiju veidā un viņa personas dati tiks apstrādāti.

**Īstenošanas laiks**

1. Projekts tiek īstenots no 2023.gada oktobra līdz 2024.gada maijam.

**Projekta ideja**

1. Runājot par iekļaujošu sabiedrību, uzsveram dažādību un tās sniegtos ieguvumus. Ir svarīgi runāt par dažādību arī plašākā mērogā – uzsvērt dažādību ne tikai cilvēkos, bet arī apkārtējos procesos, dabā, notikumos un mūsu attieksmē pret tiem. Projektā pieteiktās tematikas izpēte un atklāsme sekmē iekļaujošas sabiedrības vērtību iedzīvināšanu un neiecietības mazināšanu, dažādu sociālo grupu savstarpējo sapratni un sadarbību Latvijas izglītības iestādēs, vietējā kopienā un sabiedrībā.

Projektā var tikt īstenotas dažādas aktivitātes, kurās atklāta ***Latvijas daudzveidība un unikalitāte*** caur tematiskajām līnijām: *cilvēks, daba, vietas, notikumi**(Pielikums Nr.1).* Īstenojot pasākumusar moto: “Latvija ir vienīgā vieta pasaulē, kur...”, tiek pievērsta uzmanība tam, kas raksturo mūsu zemes un valsts unikalitāti, piem., latviešu valoda, tautas nemateriālais kultūras mantojums, vēsture, sasniegumi kultūrā, zinātnē, tautsaimniecībā utt.

1. Projektā īstenojamās aktivitātes:

* projekta darbi, pētījumi, prezentācijas, konkursi, viktorīnas,
* koncerti, literāri uzvedumi, festivāli, izstādes,
* tikšanās, lekcijas, diskusijas, intervijas,
* ievērojamu apskates objektu apmeklējumi,
* jaunrades darbu izstrāde,
* pilsoniskās līdzdalības pasākumi sadarbībā ar skolēnu pašpārvaldēm,
* u.c.

**Projekta norise**

1. 2023.gada novembrī VISC piedāvā izglītības iestādēm Projekta vizuālo identitāti (logo, elektroniskās afišas un plakātus) kā vienojošu elementu visām Projektā īstenotajām aktivitātēm un to publicitātei.
2. Līdz 2023.gada 10.novembrim izglītības iestādes informē VISC par dalību Projektā, aizpildot elektronisku veidlapu šeit: <https://forms.office.com/e/crukGEfNb7>
3. No 2023.gada oktobra līdz 2024.gada maijam izglītības iestādes organizē aktivitātes/ pasākumus par 12.punktā minēto tematiku, vienlaikus iesaistot skolēnu pašpārvaldes un veicinot vecāku un vietējās kopienas iesaisti.
4. Projekta laikā skolēnu pašpārvalde vai aktīvu skolēnu grupa fiksē Projekta pasākumu norisi un veido apkopojumu video formātā (turpmāk – Video rullītis). Video rullītis kalpo par pieteikumu dalībai Projekta noslēguma pasākumam.
5. Izglītības iestāde nodrošina Projekta pasākumu publicitāti, t.sk. izglītības iestādes mājaslapā, sociālajos tīklos u.c. plašsaziņas līdzekļos (pēc izglītības iestādes ieskatiem).
6. Līdz 2024.gada 28.martam skolēnu pašpārvalde vai skolēnu grupa izveido Video rullīti vai Video rullīšus (ne vairāk kā trīs no izglītības iestādes), aizpilda pieteikumu (elektroniskā forma pieejama VISC mājaslapā no 1.marta), norādot saiti uz Video rullīti. VISC pieaicinātie eksperti, kuri izvērtē Video rullīšu atbilstību kritērijiem, izvēlas un uzaicina dalībniekus uz noslēguma pasākumu Rīgā.
7. Video rullīšus vērtē pēc šādiem kritērijiem:
   1. saturiskie kritēriji:

* atbilst projekta tematikai un atklāj *gan Dažādo, gan Vienīgo Latviju,*
* atklātas visas četras tematiskās līnijas,
* ir nolasāma iekļaujošas sabiedrības ideja,
* atklājas skolēnu līdzdalība,
* ir atspoguļots vismaz viens pasākums, kas atstāj ietekmi uz plašāku sabiedrības daļu (piemēram, pasākumā iesaistīti vecāki, kopienas locekļi, pašvaldības pārstāvji, jauniešu organizācijas, uzņēmēji vai citi).
  1. tehniskie kritēriji:
* ilgums – līdz 3 min.,
* noformējums (saprotami pasākumu nosaukumi, to organizētāji, dalībnieki, video autori u.c.)
* pieteikumā (skat.19.punktu!) norāda saiti uz izveidoto Video rullīti tīmekļvietnē www.youtube.com vai www.vimeo.com, kas tiks izmantota Projekta rezultātu popularizēšanai.

1. Projekta aktivitātes var tikt organizētas ne tikai atsevišķā izglītības iestādē, bet arī sadarbojoties vairākām izglītības iestādēm vai apvienojoties vairākām pašvaldībām *(Pielikums Nr.2*). Tādā gadījumā par dalību Projektā informē, rakstot Projekta vadītājai - VISC Izglītības satura atbalsta nodaļas vecākajai ekspertei Lindai Kapteinei: [linda.kapteine@visc.gov.lv](mailto:linda.kapteine@visc.gov.lv) .
2. 2024.gada maijā VISC organizē Projekta noslēguma pasākumu, kurā plānotas tikšanās ar ievērojamām Latvijas personībām, iedvesmas stāsti, pieredzes apmaiņa, tematiskās sesijas, apsveikumi. (Noslēguma pasākuma nolikums būs pieejams 2024.gada aprīlī.)
3. VISC patur tiesības veikt izmaiņas Projekta norisē, ja rodas šāda nepieciešamība, par to informējot Projekta dalībniekus.

**Finansējums**

1. Projekta īstenošanas gaitā organizētos pasākumus/aktivitātes un Video rullīša sagatavošanu finansē izglītības iestāde.
2. Projekta vizuālo identitāti un noslēguma sarīkojuma norisi finansē VISC.
3. Transporta izdevumus dalībnieku nokļūšanai līdz sarīkojuma vietai finansē izglītības iestāde vai pašvaldība.

**Projekta vadītāja**

VISC Izglītības satura atbalsta nodaļas vecākā eksperte Linda Kapteine, tālr.67814438, e-pasta adrese: [linda.kapteine@visc.gov.lv](mailto:linda.kapteine@visc.gov.lv)

Pielikums Nr.1

**Projekta** “**Mana dažādā – vienīgā Latvija” tematiskās līnijas**

*Tematiskā līnija : Cilvēks*

*Ikviens, arī indivīds, kurš nav latvietis pēc izcelsmes, apzinās gan piederību savai izcelsmes tautai, gan tautai, kas dzīvo Latvijā un sauc sevi par latviešiem, zina latviskās piederības kodu.*

Izceļam to cilvēku dzīvesstāstus, kuru dzīve un darbi atstājuši paliekošas pēdas Latvijas vēsturē un nākotnē, no kuriem iedvesmojamies arī šodien.

Mācāmies redzēt un saprast, cik dažādi ir cilvēki – gan pēc izskata, gan tautības, gan pasaules uzskatiem, spējām un prasmēm –, kā viņi dzīvo starp mums, kā attiecamies pret dažādību. Parādām, cik bagātus mūs padara daudzveidīgais, kā tas papildina mūsu pieredzi, kā varam papildināt citu pieredzi.

Protam saskatīt, kas raksturo latvieti un citas Latvijā dzīvojošās tautības, kas ir tas, kas vieno nevis šķeļ, parādīt, kā tas iederas manā redzējumā par nākotnes Latviju.

Nepietiek zināt, vajag rīkoties, lai notiktu pārmaiņas, virzība un attīstība. Veicinām apziņu, ka katra cilvēka rīcība var ietekmēt mazus un lielus procesus labākai dzīvei Latvijā. Vispirms mācāmies līdzdarboties skolā (ierosināt jaunas idejas, aizstāvēt viedokli, organizēt pasākumu, darboties pašpārvaldē, uzstāties koncertā, konferencē), iegūt pieredzi brīvprātīgajā darbā, doties uz vēlēšanām, sasniedzot pilngadību, un ar savu praktisko darbošanos vairot pilsoniski aktīvo jauniešu skaitu Latvijā.

*Tematiskā līnija : Daba*

*Es kā dabas daļa. Latvijas daba ir mans mantojums, bet man tā nepieder, tā pieder nākamjām paaudzēm.*

Mācāmies atbildību par Latvijas dabu – jūru, mežiem, upēm, pļavām, sētu un dārzu –, zinām, kā dzīvot saskaņā ar dabas procesiem, nekaitējot, saglabājot.

Radām iespējas popularizēt Latvijas dabas skaistumu tās daudzveidībā – četri gadalaiki ar daudzveidīgajiem dabas procesiem, mainīgajām ainavām; vareni priežu meži un caurspīdīgas bērzu birzis, straujā Gauja, liktenīgā Daugava un aicinošā Venta līdzās mazām, izbrienamām upītēm.

Dabas simboli, kuri veido latvisko identitāti. Kur šie simboli parādās mūsu tautas mākslā un kultūrā? Kā to nozīme mainījusies laikmeta nogrieznī? Kādi dabas simboli raksturo mūsdienu latvieša domāšanu?

*Tematiskā līnija : Vietas*

*Katrai vietai ir savs neatkārtojamais stāsts, ir jāprot atrast unikālais šīs vietas kods, izcelt to, parādīt citiem, izprast, kā iesaistīties šo vietu uzturēšanā un saglabāšanā.*

Ikviena vieta (tā var būt arī vienkārši ainaviska skaista, teiksmaina) var kļūt nozīmīga – upe, pilskalns, pilsēta, iela, dižozols, svētbirzs, liepu aleja, muiža, klēts, dzimtās mājas, tilts, skola, dzelzceļa stacija u.tt. –, ja vien tā glabā tautas atmiņas, cilvēku emocijas – sāpes, prieku, ilgas, sajūsmu, patriotismu –, ja vien ir iemesls doties uz šīm vietām un zināt par tām.

Ieraudzīt, kas raksturo mūsu attieksmi pret šīm vietām, kāpēc latvieši piešķir tām īpašu, emocionālu vai simbolisku nozīmi. Parādīt latvieša dabas un darba mīlestību, nesaraujamību un spēju saskatīt skaisto arī uzartā laukā rīta agrumā. Parādīt latviešu dziņu atrast emocionālu piesaisti senām, aizmirstām vietām (mājām, baznīcām, parkiem, kapsētām) un izcelt tās gaismā, godinot tās ar savu darbu.

*Tematiskā līnija : Notikumi*

*Ikviens šķietami neliels notikums (kāda cilvēka dzīves gājums, veikums noteiktā periodā, mūziķu, mākslinieku, sportistu dalība notikumos - u.tt.), ir tikpat nozīmīgs, kā Valsts svētku galvenie notikumi (Lāčplēša diena, LR proklamēšanas diena, Barikāžu aizstāvju piemiņas diena), kā tautu vienojošie Dziesmu svētki, Lāpu gājieni u.c.*

Mācāmies apzināties tos notikumus savā (arī ģimenes, skolas) dzīves ciklā, tautas dzīves ciklā, kuri modina patriotismu, liek izjust piederību Latvijai. Zinām šo notikumu vēsturi, simbolus, jēgu. Kopjam tradīcijas, kas uztur dzīvus šos notikumus, aicinām arī citus iesaistīties tajos, piedalīties, popularizēt.

Izceļam raksturīgās latviešu svētku svinēšanas tradīcijas, caur savu darbošanos atklājot to, kas raksturo novadus, kuri notikumi Vidzemē, Kurzemē, Latgalē, Zemgalē, Sēlijā liek lepoties ar savu piederību šai vietai, savai zemei Latvijai.

Pielikums Nr.2

**Ieteikumi skolēnu pilsoniskās līdzdalības projekta**

**“Mana dažādā – vienīgā Latvija” īstenošanai pašvaldībās**

1. Projekta ietvaros var organizēt reģionālos pasākumus, sadarbojoties vienā vēsturiskajā novadā esošām izglītības pārvaldēm un izglītības iestādēm, atklājot katra novada – Kurzeme, Vidzeme, Zemgale, Latgale – un Rīgas atšķirīgo un unikālo cilvēkos, dabā, vietās un notikumos.
2. Var organizēt plašāka mēroga pasākumus, apvienojoties tām izglītības pārvaldēm (skolām, pašvaldībām), kuras saskata kādu kopīgu akcentu (piemēram, dabas objekts, notikumi/ tradīcijas, kāda nozīmīga cilvēka dzīvesgaitas) projekta tēmas atklāšanā.

* *Piemēram, tās pašvaldības, kuras apdzīvo Daugavas krastus (Aizkraukle, Jaunjelgava, Daugavpils, Jēkabpils, Koknese, Pļaviņas, Skrīveri u.c), apvienojas kopīga scenārija izveidē, kura centrā ir Daugava, un organizē pasākumus, kuros ietver visas 4 tematiskās līnijas – cilvēku, dabu, vietu, notikumu. (Skat. piemēru pasākumu cikla tematiskajam tvērumam!)*
* *Līdzīgi var apvienoties tie, kam tuvu jūras krasts, scenārijā paredzot gan jūras krasta talkas, ugunskurus, dziesmas, simbolus, ilustrējot jūras mainīgumu, dažādību un unikalitāti, gan uzsverot vēsturiskos notikumus, cilvēku dzīvesstāstus, kuri saistās ar jūras piekrastes teritorijām.*
* *Līdzīgi var apvienoties tās pašvaldības, kuras vēlas uzsvērt un izgaismot sava novada valodas bagātību, tautas tradīcijas, kultūru, piemēram, Latgales noavadā.*
* *Līdzīgi var apvienoties tās pašvaldības, kurās reiz savus pētījumus, radošo darbību īstenojis kāds mākslinieks, vēsturnieks, dzejnieks, piemēram, Imants Ziedonis (“Pa “Kurzemītes” pēdām 21.gadsimāt” u.tml.), vai atstājis ievērojamu iespaidu Latvijas vēstures notikumos, piemēram, Oskars Kalpaks.*
* *Līdzīgi var apvienoties tās pašvaldības, kurās aktīvi darbojas skolēnu pašpārvaldes, kas var iedvesmot jauniešus aktīvai pilsoniskajai līdzdalībai, iekļaujošas sabiedrības vērtību stiprināšanai.*
* *Līdzīgi var apvienoties tās pašvaldības, kuru teritorijā noticis kāds nozīmīgs notikums ar kritēriju “Pirmo reizi Latvijā..” u.tml.*

***PIEMĒRS pasākumu cikla tematiskajam tvērumam,*** *ja apvienojas vairākas pašvaldības/izglītības pārvaldes, kas apdzīvo Daugavas krastus.*

**Daugavas krastu noslēpumi, atklājumi, vēstījumi.**

**Ideja:** Neiespējamo padara iespējamu cilvēki un laiks.

**Liriskais motīvs:** “Daugav’s abas malas mūžam nesadalās”.

**Iesaistītie reģioni**

Aizkraukle, Jaunjelgava, Daugavpils, Jēkabpils, Koknese, Pļaviņas, Skrīveri u.c.

**Atslēgas vārdi**

* **Staburags un zudusī Latvija**
* **Daugavas vārda līkloči no sendienām līdz mūslaikiem** (foklorā, literatūrā, mūzikā, publicistikā, politikā)
* **Māksla un kultūra pret režīmu**

*Piemēram, Staburagu 50.gados neizglāba, jo laiks bija skarbs un cilvēki – vāji. Okupācijas un karš Latvijas intelektuālo eliti bija teju iznīcinājis, toties padomju vara bija jauna un agresīva. Bija jāpaiet laikam, līdz tautas gara spēks atkopjas.*

*80.gados pret jau sagurušo režīmu cīnījās jaunā pēckara elite.*

*Daugavpils HES kampaņu 1986.gadā aizsāka raksts avīzē "Literatūra un Māksla", viens no tā autoriem – Dainis Īvāns.*

* **Daugavpils HES kampaņa** – viena no lielākajām uzvarām, ko Latvijas tautai izdevies izcīnīt pret totalitāru režīmu.
* **Mārtiņš Ķibilds un “Atslēgas”**

**Resursi**

*Piemēram,* “Atslēgas” – dokumentāls vēstures raidījumu cikls Latvijas Televīzijā par nozīmīgākajiem mūsu valsts gadsimtu senās vēstures notikumiem. Mārtiņa Ķibilda autorraidījums, pēc kura izdota arī grāmata “Atslēgas. Gadsimta vēstures atradumi”. Uzsverot grāmatas lomu jaunu zināšanu apguvē, to papildina atsevišķs mācību palīglīdzeklis "Skolotāja burtnīca" Latvijas vēstures notikumu izziņai un apguvei skolās – īpaši vēstures skolotājiem veidoti mācību stundu plānu un konkrētu darba uzdevumu piemēri par "Atslēgās" aplūkotajiem tematiem. Vienlaikus vietnē [atslegas.tv](https://atslegas.tv/) joprojām skatāmas visas raidījuma "Atslēgas" epizodes, kas iztulkotas arī angļu un krievu valodā, sniedzot iespēju mācību saturu padarīt multimediālu un pieejamu gan latviešu, gan mazākumtautību, gan diasporas skolās.

**Iespējamie pasākumu formāti**

* projekta darbu izstāde
* mākslas darbu (zīmējumu, kolāžu, instalāciju, muzikālu kompozīciju, dzejas un eseju) konkurss un izstāde
* literārs uzvedums
* koncerts
* pētījums (*piemēram,* kā vārds “Daugava” lietots dažādos laikos dažādos literārajos žanros un dzīves jomās, ko tas nozīmē latviešu tautai, simboli, ko nes Daugavas vārds, ar Daugavu saistīta daiļrade glezniecībā, mūzikā, literatūrā) un pētījuma prezentācija
* tikšanās ar Ķibilda ģimeni, filmas ATSLĒGAS veidotājiem, grāmatas izdevējiem
* ATSLĒGU sērijas par Daugavas HES kopīga skatīšanās,
* diskusija par vēstures faktiem un to interpretāciju
* tikšanās ar Daini Īvānu, diskusija, intervija
* ievērojamu apskates objektu apmeklējumi
* Daugavas krastu talka
* pārgājiens Daugavas krastu izpētei u.c.

**Cilvēki:**

* **Dainis Īvāns .**

Daugavpils HES kampaņu 1986.gadā aizsāka raksts avīzē "Literatūra un Māksla", viens no tā autoriem – Dainis Īvāns. Celt traci viņu mudināja arī personisks sentiments. Īvāna senču puse ir Īvānu ciems pie Pļaviņām, bet reiz izbraucienā pa Daugavas lokiem bērni viņam jautājuši: ”Kas te būs, kad uzcels HES?” Vēlāk viņš pats atzina: “Patiesībā mēs aizstāvējām sevi, nevis Daugavu.”

* **Marks Rotko**, gleznotājs, dzimis Daugavpilī (1903-1971). Iespējama sasaiste ar citiem mākslas veidiem (multimediāla izrāde), ar laikmeta aktualitātēm, ar atšķirīgā pieņemšanu, noliegšanu.
* **Ita Marija Kozakeviča**

Ita Marija Kozakeviča 1988.gadā sāka darboties Latvijas Tautas frontē, aktīvi iestājoties par Latvijas brīvības atdzimšanu. Atmodas laikā viņa daudzkārt viesojās Jēkabpilī, un viņas degsme par valsts neatkarības atgūšanu pārņēma daudzus iedzīvotājus. 1990.gada 18.martā viņa tika ievēlēta Latvijas Republikas Augstākajā Padomē kā Jēkabpils 129.vēlēšanu apgabala pārstāve.

* **Skulmju dzimta** Latvijai devusi vairākus izcilus un pazīstamus gleznotājus – Oto Skulmi (1889-1967), Ugu Skulmi (1895-1963) un Džemmu Skulmi. Māju 1895.gadā uzcēlis Jēkabs Skulme, kas 20.gs darbojies Jēkabpils domē un bijis pirmais drošsirdīgais, kas ieteicis domes sēdēs lietot latviešu valodu.